CELEX: 32016D2086
Language: bg
Date: 2016-11-28 00:00:00
Title: Решение за изпълнение (ЕС) 2016/2086 на Комисията от 28 ноември 2016 година относно някои временни защитни мерки във връзка с високопатогенна инфлуенца по птиците от подтип H5N8 в Швеция (нотифицирано под номер С(2016) 7852)

29.11.2016   
            
            
               BG
            
            
               Официален вестник на Европейския съюз
            
            
               L 321/80
            
         РЕШЕНИЕ ЗА ИЗПЪЛНЕНИЕ (ЕС) 2016/2086 НА КОМИСИЯТА
   от 28 ноември 2016 година
   относно някои временни защитни мерки във връзка с високопатогенна инфлуенца по птиците от подтип H5N8 в Швеция
   
      
         (нотифицирано под номер С(2016) 7852)
      
   
   (само текстът на шведски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1) и по-специално член 9, параграф 3 от нея,
   като взе предвид Директива 90/425/EИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 3 от нея,
   като има предвид, че:
   
               (1)
            
            
               Инфлуенцата по птиците е инфекциозно вирусно заболяване при птиците, включително домашните птици. Заразяването на домашни птици с вируси на инфлуенцата по птиците причинява две основни форми на тази болест, които се различават по своята вирулентност. Нископатогенната форма обикновено причинява само леки симптоми, а високопатогенната форма води до много високи нива на смъртност при повечето видове домашни птици. Болестта може да има сериозни последици за рентабилността на птицевъдството.
            
         
               (2)
            
            
               Инфлуенцата по птиците засяга главно птиците, но при някои обстоятелства може да настъпи заразяване и при хората, макар че обикновено рискът е много малък.
            
         
               (3)
            
            
               В случай на поява на огнище на инфлуенца по птиците съществува риск болестотворният агент да се разпространи към други стопанства, в които се отглеждат домашни или други видове птици, отглеждани в затворени помещения. По този начин той може да се разпространи от една държава членка в други държави членки или в трети държави посредством търговията с живи птици или продукти от тях.
            
         
               (4)
            
            
               С Директива 2005/94/ЕО на Съвета (3) се определят някои превантивни мерки, свързани с надзора и ранното откриване на инфлуенцата по птиците, както и минималните мерки за борба, които следва да се прилагат при поява на огнище на инфлуенца по домашните птици или други птици, отглеждани в затворени помещения. С посочената директива се предвижда създаването на предпазни и надзорни зони в случай на поява на огнище на високопатогенна инфлуенца по птиците.
            
         
               (5)
            
            
               Швеция уведоми Комисията за огнище на високопатогенна инфлуенца по птиците от подтип H5N8 в едно стопанство на своята територия, в което се отглеждат домашни или други видове птици, отглеждани в затворени помещения, и предприе незабавно необходимите мерки съгласно Директива 2005/94/ЕО, включително създаване на предпазни и надзорни зони.
            
         
               (6)
            
            
               Комисията разгледа внимателно посочените мерки съвместно с Швеция и е удовлетворена от факта, че границите на предпазните и надзорните зони, създадени от компетентния орган в посочената държава членка, са на достатъчно разстояние от конкретното стопанство, в което е потвърдено огнището на болестта.
            
         
               (7)
            
            
               С цел да се предотврати излишно затрудняване на търговията в рамките на Съюза и да се избегне рискът от налагането от трети държави на необосновани бариери за търговията, е необходимо на равнището на Съюза предпазните и надзорните зони, създадени в Швеция във връзка с високопатогенна инфлуенца по птиците, да бъдат описани възможно най-скоро.
            
         
               (8)
            
            
               Съответно до следващото заседание на Постоянния комитет по растенията, животните, храните и фуражите в приложението към настоящото решение следва да бъдат посочени предпазните и надзорните зони в Швеция, в които се прилагат определените в Директива 2005/94/ЕО мерки за контрол на здравето на животните, както и продължителността на това разделяне на зони.
            
         
               (9)
            
            
               Настоящото решение предстои да бъде разгледано на следващото заседание на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Швеция гарантира, че предпазните и надзорните зони, създадени в съответствие с член 16, параграф 1 от Директива 2005/94/ЕО, включват най-малко зоните, посочени в части А и Б от приложението към настоящото решение.
   Член 2
   Настоящото решение се прилага до 31 декември 2016 г.
   Член 3
   Адресат на настоящото решение е Кралство Швеция.
   
      Съставено в Брюксел на 28 ноември 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (ОВ L 10, 14.1.2006 г., стр. 16).
   
      ПРИЛОЖЕНИЕ
      ЧАСТ A
      Предпазна зона по член 1:
      
                  Код на държавата по ISO
               
               
                  Държава членка
               
               
                  Име
               
            
                  SE
               
               
                  Швеция
               
               
                  Зона, която включва:
                  Частите от община Helsingborg (код ADNS 01200), попадащи в кръг с радиус три километра, чийто център е с WGS84 координати (в десетични градуси) N56.053495 и E12.848939.
               
            ЧАСТ Б
      Надзорна зона по член 1:
      
                  Код на държавата по ISO
               
               
                  Държава членка
               
               
                  Име
               
            
                  SE
               
               
                  Швеция
               
               
                  Зона, която включва:
                  Районът на частите от общините Helsingborg, Ängelholm, Bjuv и Åstorp (код ADNS 01200), които се намират извън района, описан в предпазната зона, но попадат в кръг с радиус десет километра, чийто център е с WGS84 координати (в десетични градуси) N56.053495 и E12.848939.